Minkavlerne venter desperat på, at der kommer en aftale om kompensation på plads. Fredag var forhandlingerne endnu en gang blevet genoptaget, efter flere dage hvor politikerne ikke kunne nå til enighed. I Sæby håber Claus Snebang, at politikerne snart får styr på minkavlernes fremtid. Han er selv minkavler, og følger derfor spændt med i politikernes forhandlinger. - Det er rigtig ubehageligt, for vi plejer jo at kunne klare os selv, siger han. I weekenden fik Claus Snebang aflivet den sidste mink og dermed også afsluttet 60 års minkavl på gården. - Der er stille. Helt stille, siger han, mens han står mellem de gabende tomme minkbure, og fortsætter: - Så det var så det. - Vi skal behandles ordentligt Nu venter han på, at han kan få lukket det sidste kapitel i en turbulent tid. - Nu er det ude af vores hænder. Der er nogen, der har taget en beslutning, og så må de også komme med noget til os, så vi kan blive behandlet ordentligt. Siden onsdag i sidste uge har minkavlerne slået deres dyr ned på instruktion fra regeringen. Forhandlingerne om kompensation til minkavlerene stået på siden mandag og flere dag til langt ud på natten. - Vi er jo sådan lidt bekymrede for, hvordan den erstatning skal komme. Fordi der er ikke et sted, hvor der er noget, der er lykkes i hele denne process siden den 1. oktober. Stilhed og manglene klarhed Minkfarmen, der var hjem for omkring 20.000 mink, er nu tom. - Nu skal vi bare have gjort rent. Men den er ikke bare tom for mink, den er heller ikke en krone værd. Derfor har Claus Snebang brug for kompensation. - Det er jo helt vigtigt, det giver os jo muligheder for at komme videre med nogle nye idéer. Indtil videre må han nøjes med lyden af stilhed, indtil kompensationen er på plads. - Lad os få en ordentlig behandling. Så er jeg helt sikker på, at næsten alle minkavlere, nok skal finde på noget. De skal nok klare sig selv. Venstre forlanger fuld erstatning for et tocifret milliardbeløb.

Referat:
Efter massive minkaflivninger venter minkavlere i Nordjylland med tomme farme på afklaring om kompensationsordning.